Ego Milo Abbas sancti Stephani Diuionensis notum facio omnibus quod magister Hugo Canonicus noster, me uolente et consentiente, uineas et domum quas habet Belnae tradidit Bartolomeo presbitero de Sarriniaco in uita sua tenendas, hoc pacto quod idem Bartholomeus reddet eidem magistro Hugoni annuatim modium uini quod erit in eis, nec uindemiabit eas sine nuntio dicti magistri. Idem uero magistro quinque solidos soluet pro censu earum. Quod autem Bartholomeus uel in domo illa uel in uineis aedificabit post decessum eius ad magistrum Hugonem uel ad Ecclesiam sancti Stephani libere redibit. Testes sunt Herueus de Orleolo, Stephanus Chaissoz, Henricus cubicularius noster. Actum est anno incarnati Uerbi M° C° XC° octauo.